חוק הרשות לפיתוח הנגב (תיקון מס' 4) (תיקון), התשע"ח-2017
הצעת חוק פרטית, הכנסת ה-20
פורסם: ספר החוקים, חוברת 2665, עמ' 6, 2017-11-07T00:00:00+02:00
חוק הרשות לפיתוח הנגב (תיקון מס' 4), התש"ע-2010 (להלן - התיקון), מסדיר את הקמתם של מיזמים חקלאים-תיירותיים בנגב ("חוות בודדים"), וקובע, בין היתר, הוראות מעבר בנוגע למיזמים. מכוח התיקון, הוקמה ועדה בין-משרדית המוסמכת להמליץ לשר לפיתוח הנגב והגליל לגבי אישור מיזמים קיימים. מאחר שהמלצת הוועדה צריכה להתבסס בין היתר על מידת ההיתכנות התכנונית של המיזם, ונוכח הקושי בפרשנות המונח שהביא לעיכוב באישור המיזמים הקיימים, נקבע כי יש להפריד בין הליך ההמלצה של הוועדה לבין ההסדרה התיכנונית של המיזם. בהתאם לתיקון לחוק, הוועדה הבין משרדית תבחן אם המיזם עומד בתנאי הסף הקבועים היום בחוק, אך הקניית זכויות במקרקעין על ידי רשות מקרקעי ישראל, לשם המשך פיתוח המיזם הקיים, לא תייתר את השלמת ההסדרה התיכנונית של המיזם לפי הוראות כל דין. כמו כן, נקבע שאם הועדה הבין-משרדית לא תגבש המלצה בנוגע לבקשה בתוך שבע שנים מיום תחילת התיקון, יראו זאת כאילו המליצה לשר לפיתוח הנגב והגליל לאשר את המיזם הקיים.